A BIZOTTSÁG 1851/2006/EK RENDELETE
(2006. december 14.)
a 2092/91/EGK tanácsi rendelet I. mellékletének a hagyományos takarmány vándorlegeltetési időszakok alatti felvétele tekintetében történő módosításáról
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a mezőgazdasági termékek ökológiai termeléséről, valamint a mezőgazdasági termékeken és élelmiszereken erre utaló jelölésekről szóló, 1991. június 24-i 2092/91/EGK tanácsi rendeletre (1) és különösen annak 13. cikke második francia bekezdésére,
mivel:
(1)
A 2092/91/EGK rendelet I. mellékletének B. részében az ökológiai állattartás tekintetében meghatározott, a takarmányozásra is kiterjedő szabályokat az állatok életének minden szakaszában alkalmazni kell.
(2)
Az ökológiai gazdálkodás egyik alapelvét a legeltetés széles körű alkalmazása képezi.
(3)
Egyes tagállamokban az ökológiai tartás céljaira fenntartott földeken történő legeltetést a hagyományos vándorlegeltetési rendszerrel összekapcsolva alkalmazzák. Amikor a vándorlegeltetés során az állatokat lábon hajtják egyik legelőről a másikra, a vándorlegeltetésre használt területek felé tartva és onnan visszatérve, valamint a vándorlegeltetésre használt különböző legelőterületek közötti útjuk során az állatok hagyományos tartásra szánt területeken haladnak át, és ilyen területeken legelnek.
(4)
Gondoskodni kell arról, hogy folytatni lehessen az ökológiai tartású állatok vándorlegeltetését, annak ellenére, hogy az állatok bizonyos mennyiségű hagyományos takarmányt is elfogyasztanak.
(5)
Ezért a 2092/91/EGK rendeletet ennek megfelelően módosítani kell.
(6)
Az e rendeletben előírt intézkedések összhangban vannak a 2092/91/EGK rendelet 14. cikke által létrehozott bizottság véleményével,
ELFOGADTA EZT A RENDELETET:
1. cikk
A 2092/91/EGK rendelet I. mellékletének B. része a következő, 4.10. ponttal egészül ki:
„4.10.
A 4.13 pontban foglaltak ellenére a vándorlegeltetési időszak alatt az állatok legelhetnek hagyományos tartásra használt területen egyik legelőterületről a másikra történő hajtásuk során. A hagyományos takarmány mennyisége, amelyet az állatok ebben az időszakban fűfélék és más, az állatok által legelésre használt területen termő növényzet formájában felvesznek, nem haladhatja meg a teljes éves takarmányadag 10 %-át. Ezt a mennyiséget a mezőgazdasági eredetű takarmányok szárazanyag-tartalmának százalékában kell kiszámítani.”
2. cikk
Ez a rendelet az Európai Unió Hivatalos Lapjában való kihirdetését követő hetedik napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2006. december 14-én.